TINĠIŻ Ġwinħajn imwaqqgħa, baħar iswed misħut Żaqq baliena miftuħa u mċarrta Roqgħa ta' dmija Fuq wiċċ il-baħar mejjet Gawwi fuq ġwinħajn għajjiena Bil-ġuħ u bil-għatx jixrob L-ilma tan-nixxiegħa Bhejjem u nies, nixfa kullimkien — Ġmied fuq l-ibliet u waħdu Għaddej l-aħħar bniedem ħaj U fis-sema l-aħħar gawwija twerżaq muġugħa — Għidt, niltaqa' mal-Mewt u nistaqsiha Għaliex l-ilma sar iswed, l-ibliet Iġġemdu u l-bhejjem u n-nies Iġsma bla ħajja katavri u IL-JIEN bniedem tal-lum, tal-bieraħ, t'għada — Kont tfajjel ngħix f'kastell ivorju, moħħ bla ħjiena… f'għajnejk perfett. w is-sigħat għaddejt xewqan għal kliemek ħlejju u kibret fija x-xewqa li nsir nafek. Għarrixt u rajt il-Jien tal-bieraħ… xfafar misnuna ċarrtu għeruq ruħi u daħk satiriku jaqqa' sħiħ f'widnejja, daħk ta' mitt elf ġrajja banja. Rajt kliemek jitħabbel fl-għanqbut tas-sekli; rajt imħabba, faraġ, ħaqq — xfafar jaqtgħu, nar qerried, mewt ħarxa. Min stqarrek, ittradiek b'imħabba elf darba, mitt-Ġuda bil-bews biegħek… Il-Jien hu paradoss, kontradizzjoni. Għaliex ma ħallejtnix moħħ ta' tarbija biex kollox sabiħ jibqa' f'dawl għajnejja' Il-Jien tal-lum… hemm f'wiċċek imbenġel, Kristu mislub, nilmaħ l-umanità fil-wied issofri; fik Alla-Bniedem il-ħażen jixxejjen, jitbatta mill-bniedem bit-tbatija. Hekk f'posthom jaqgħu ġrajjiet il-ħajja: fil-ġmiel, fil-kruba; fil-ferħ, fin-niket. Għalik iż-żmien m'hu xejn: f'għajnejk il-perfezzjoni — ħajja f'evoluzzjoni, metamorfosi; ħajja riesqa minn stat għal ieħor għola, ġlieda fil-ħsieb bejn il-ħażin wit-tajjeb; fid-dlam, fid-dawl riesqa tul triq imwiegħra lejk, l-Omega, it-tmiem. Il-paradoss jinħall… fix-xjenza li l-Jien tal-bieraħ stmerr, fl-istess natura: ilmiet l-ibħra — is-sħab tas-sema, is-silġ fuq il-muntanji; il-lava taħraq — l-art għammiela t'għada; is-sajjetta qerrieda — manna mis-smewwiet; il-mewt — il-ħajja, ċirku mingħajr tmiem… bekk il-Jien t'għada. il-bieraħ, illum, għada: kosmonawt riesaq lejk f'eternità bla qatt ma jilħqek. Int Kristu glorjuż, qawwa dinamika li tgħolli r-razz fl-ispazju fil-ġirja lejk: l-Omega. Ilum m'għadnix nixtieq li bqajt tarbija; inħossni aktar miexi lejk, insib aktar Sbuħija.